
Lėšų naudojimo principai ir atsiskaitymo taisyklės

Lėšos lituanistinėms mokykloms užsienyje lituanistinio švietimo programoms vykdyti yra pervedamos pasirašius Lituanistinio švietimo programų finansavimo ir vykdymo sutartį (toliau – Sutartis) su Lietuvos neformaliojo švietimo agentūra (toliau – LINEŠA). Lėšos pervedamos tik į juridinio asmens sąskaitą.
Lituanistinė mokykla (arba lituanistinė mokykla kartu su juridinį statusą turinčia organizacija), kuriai buvo skirtos lėšos privalo:
1. Lėšas naudoti racionaliai ir taupiai, tik Sutartyje numatytai veiklai vykdyti pagal prie Sutarties pridedamą sąmatą. Lėšos gali būti naudojamos tik šioms išlaidoms padengti:
· patalpų, kurių reikia lituanistinio švietimo programai vykdyti, nuomai ir (ar) išlaikymui (mokestis už vandenį, energiją, komunalines ir ryšio paslaugas);
· lituanistinio švietimo vykdytojo darbui atlyginti;
· vadovėliams ir kitoms ugdymui būtinoms priemonėms (įskaitant ir skaitmenines versijas) įsigyti ar nuomoti;
· valiutos keitimo ir banko paslaugų mokesčiams apmokėti.
2. Savo jėgomis ir lėšomis pašalinti dėl savo kaltės padarytus trūkumus, pažeidžiančius Sutarties sąlygas.
3. Informuoti Sutartyje nurodytą LINEŠOS atstovą, atsakingą už Sutarties sudarymą ir vykdymą, kad negali įvykdyti pavedimo arba kad pavedimo vykdymą tęsti netikslinga, ir grąžinti skirtas lėšas į sutartyje nurodytą sąskaitą. Jei lituanistinė mokykla nutraukia veiklą, turi nedelsiant informuoti LINEŠĄ ir grąžinti nepanaudotas lėšas (atitinkamai skaičiuojant kiekvienam mokiniui nepanaudotas lėšas pagal likusius metų mėnesius).
4. Pavedimui vykdyti skirtas ir nepanaudotas lėšas arba panaudotas lėšas ne pagal Sutartyje nurodytą paskirtį ir nesilaikant Sutarties sąlygų, grąžinti į LINEŠOS sąskaitą Sutartyje nurodytu terminu.
5. Informuoti LINEŠOS atstovą, atsakingą už sutarties sudarymą ir vykdymą, apie rekvizitų pakeitimus.
6. Švietimo, mokslo ir sporto ministerijos (toliau – Ministerija) arba LINEŠOS reikalavimu pateikti visą informaciją apie pavedimo vykdymo eigą.
7. Ilgalaikiam turtui skirtas lėšas naudoti tik ilgalaikio turto kategorijai priskirtoms ugdymui būtinoms priemonėms įsigyti (materialiajam turtui (750 eurų ar daugiau) ir nematerialiajam turtui (licencijoms, įsigytoms ilgesniam kaip 12 mėn. laikotarpiui). Lėšos Sutarties sąmatoje nekilnojamos tarp eilučių.
Atkreipiame dėmesį! Vadovaujantis Lietuvos Respublikos valstybės biudžeto lėšų, skirtų lituanistinio švietimo įstaigoms užsienyje lituanistinio švietimo programoms vykdyti, apskaičiavimo, skyrimo ir naudojimo tvarkos aprašo 17 punktu, Ministerija ir jos įgaliota institucija kontroliuoja lituanistinio švietimo programų vykdymui skirtų lėšų panaudojimą. Siekiant patikrinti, ar lituanistinė mokykla laikosi lituanistinio švietimo lėšų skyrimo principų, Ministerijos pavedimu ir su ja suderintu laiku LR konsulinių įstaigų ar kraštų lietuvių bendruomenių švietimo tarybų atstovai turi teisę atvykti į lituanistinę mokyklą tos mokyklos Prašyme skirti lituanistinio švietimo lėšas nurodyto pamokų tvarkaraščio metu be išankstinio įspėjimo.

Atsiskaitant už lituanistinio švietimo programų vykdymui skirtas lėšas, lituanistinė mokykla (arba lituanistinė mokykla kartu su juridinį statusą turinčia organizacija) privalo:
1. LINEŠAI Sutartyje nurodytais kontaktais iki nustatyto termino (2027 m. sausio 10 d.) pateikti su LINEŠA jau suderintą finansinę ataskaitą, parengtą pagal Ministerijos patvirtintą formą:
1.1. finansinė ataskaita pildoma taip, kaip nurodyta prie Sutarties pridedamoje sąmatoje;
1.2. tinkamos finansuoti išlaidos yra tos, kurios nurodytos prie Sutarties pridedamoje sąmatoje;
1.3. tik per Sutartyje nurodytą laikotarpį patirtos išlaidos yra laikomos tinkamomis;
1.4. išlaidos, padarytos užsienio valiuta, lėšų panaudojimo ataskaitoje fiksuojamos taikant skirtų lėšų išmokėjimo dieną galiojusį Europos centrinio banko nustatytą oficialų valiutos kursą;
1.5. pildant lėšų panaudojimo ataskaitos stulpelį „Ataskaitinio laikotarpio paskutiniojo ketvirčio išlaidas pateisinančių dokumentų sąrašas (dokumento data, pavadinimas, numeris)“ parašoma, už kokias paslaugas, prekes buvo patirtos išlaidos (pvz. patalpų nuoma, atlygis mokytojui, ugdymui būtinos priemonės: kompiuteris; knygų lentyna ir t.t., valiutos konvertavimo mokestis ir kt.);
1.6. turėti visus išlaidas pagrindžiančius dokumentus (čekius, sąskaitas, sutartis ir pan.) ir, Ministerijai ar LINEŠAI paprašius, juos pateikti. Šiuos dokumentus saugoti 10 metų.

2. LINEŠAI Sutartyje nurodytais kontaktais iki nustatyto termino (2027 m. sausio 10 d.) pateikti su LINEŠA jau suderintą dalykinę ataskaitą, parengtą pagal Ministerijos patvirtintą formą:
2.1. dalykinė ataskaita pildoma taip, kaip nurodyta prie Sutarties pridedamoje sąmatoje;
2.2. pildant pavedimo įvykdymo ataskaitos stulpelį „Rezultatų aprašymas (atsiskaitoma už veiklą, kuriai finansuoti skirtos lėšos, ir už jos vertinimo kriterijų įvykdymą)“ plačiai aprašoma lituanistinio švietimo programos (-ų) finansavimo eiga, trumpai aprašomas programos (ų) vykdymas , veiklos, rezultatai, atsiskaitoma už tai, kaip pasiekti Sutartyje numatyti vertinimo kriterijai, nurodomos išlaidų sumos pagal išlaidų kategorijas;
2.3. prie pavedimo įvykdymo ataskaitos pridedama vaizdinė lituanistinio švietimo programos (-ų) vykdymui skirtų lėšų panaudojimo medžiaga. Jeigu lituanistinio švietimo programos (-ų) vykdymui skirtomis lėšomis buvo įsigytos ugdymui būtinos priemonės, prie pavedimo įvykdymo ataskaitos pridedami jų sąrašai.


Lituanistinio švietimo programų finansavimui skirtų lėšų tinkamumas

	
Tinkamos išlaidos
	
Netinkamos išlaidos

	Patalpų nuoma, komunalinės išlaidos

	
· patalpų, skirtų ugdymo procesui vykdyti, nuoma (pagal nuomos sutartį);
· patalpų, skirtų ugdymo procesui vykdyti,  išlaikymas;
· interneto ryšio paslaugos.

	
· patalpų / mokyklos draudimas;
· mokinių draudimas;
· patalpų, skirtų ugdymo procesui vykdyti, nuoma, jei mokykla yra mokytojo namuose.

	Atlyginimas už lituanistinio švietimo vykdytojo darbą

	
· atlyginimas mokytojui, mokytojo padėjėjui, mokyklos vadovui.

N.B. atlyginimai mokami laikantis tos šalies, kurioje veikia lituanistinė mokykla, teisinių reikalavimų.
	
· atlyginimas buhalteriui ir kitam aptarnaujančiam personalui;
· išlaidos mokytojų kvalifikacijos tobulinimui. 

	Vadovėliams ir kitoms ugdymui būtinoms priemonėms (įskaitant ir skaitmenines versijas) įsigyti ar nuomoti

	
· vadovėliai, pratybos, knygos, garsinės, vaizdo priemonės, lavinamieji žaidimai, žemėlapiai, plakatai, muzikos instrumentai ir pan.;
· skaitmeninės ugdymo priemonės;
· programinės įrangos licencijos, interneto svetainės kūrimo darbai ir pan.;
· klasės inventorius, skirtas ugdymo procesui vykdyti (knygų lentyna, stalas, kilimas ir pan.);
· kompiuterinė technika, skirta ugdymo procesui vykdyti (kompiuteris, spausdintuvas, skeneris ir pan.);
· tautiniai kostiumai, jeigu jie reikalingi ugdymo procesui vykdyti.

N.B. Ilgalaikiam turtui priskiriamas:
- materialusis turtas, kurio įsigijimo vertė viršija 750 eurų;
- nematerialusis turtas (skaitmeninės ugdymo priemonės, licencijos ir programiniai produktai (įsigyti ilgesniam kaip 12 mėn. laikotarpiui), autorių teisės, ir pan.), nepriklausomai nuo jo įsigijimo vertės. Ilgalaikis turtas lėšų naudojimo sąmatoje, esančioje prie lėšų naudojimo sutarties, apskaitomas atskira finansine eilute, šios lėšos nekeliamos į kitą finansinę eilutę.

	
· reklamai skirtos priemonės, informaciniai leidiniai, stendai, bukletai ir pan.;
· marškinėliai, kepuraitės ir kt. aprangos elementai;
· tautinė atributika (išskyrus pamokos metu naudojamus tautinius elementus).



	Banko mokesčiai

	
· valiutos keitimo ir banko paslaugų mokesčiai.

	



